Številka: 0100-547/2021/3

Datum: 25. 11. 2021

Zadeva: Določitev plače v primeru neizpolnjevanja izobrazbenega pogoja (14. člen ZSPJS)

Zveza: Vaše elektronsko sporočilo z dne 23. 11. 2021 in z dne 24. 11. 2021

Spoštovani,

zaprosili ste nas za pomoč pri razrešitvi dileme, ki jo imate pri svetovanju javnemu zavodu v zvezi z določitvijo plače za primer, ko javni uslužbenec ob zaposlitvi opravlja delo na delovnem mestu z nižjo izobrazbo od zahtevane upoštevaje 14. člen Zakona o sistemu plač v javnem sektorju[[1]](#footnote-1) (v nadaljevanju: ZSPJS).

Prilagate naše mnenje št. 0100-141/2018/2 z dne 21. 2. 2018, kjer naj bi iz njegovega tretjega odstavka jasno in nedvoumno izhajalo, da je bila uporaba določbe prvega odstavka 14. člena ZSPJS, ki določa, da javnemu uslužbencu v primeru, ko opravlja delo na delovnem mestu z nižjo izobrazbo od zahtevane, pripada osnovna plača, ki je za dva plačna razreda nižja od osnovne plače delovnega mesta, na katerem opravlja delo, možna ob prehodu na nov plačni sistem, tako da je veljala le za primere, ko je javni uslužbenec že zasedal delovno mesto, za katerega ni izpolnjeval pogoja glede zahtevane izobrazbe. Nadalje navajate sodbo Višjega delovnega in socialnega sodišča opr. št. Pdp 172/2016 z dne 10. 10. 2016, iz katere izhaja, da ne drži, da naj bi bil 14. člen ZSPJS uporabljiv le ob prevedbi.

Glede na kontradiktorne podatke, ki ste jih pridobili, naprošate za zadnje stališče, kako ravnati v konkretnem primeru, ko javni uslužbenec ob zaposlitvi opravlja delo na delovnem mestu z nižjo izobrazbo od zahtevane (torej ali mu pripada plača glede na izhodiščni razred plače za delovno mesto, za katerega sklepa pogodbo o zaposlitvi ali za dva plačna razreda nižja osnovna plača).

V zvezi s priloženim mnenjem, glede katerega navajate tudi, da ne sledi sodbi Višjega delovnega in socialnega sodišča opr. št. Pdp 172/2016 z dne 10. 10. 2016[[2]](#footnote-2), vam v prilogi posredujemo dopolnitev tega mnenja št. 0100-141/2018/3 z dne 29. 7. 2019, saj je bilo naknadno ugotovljeno, da se odgovor v javnem sektorju napačno uporablja. V njem je pojasnjeno, da 14. člen ZSPJS ni uvrščen med prehodne določbe navedenega zakona, zato se v določenih primerih lahko še vedno uporabi.

Uporabiti ga je možno v naslednjih primerih:

- uporaba ob prevedbi: javnemu uslužbencu, ki je ob uveljavitvi ZSPJS opravljal delo na delovnem mestu z nižjo izobrazbo od zahtevane, je pripadala osnovna plača, ki je za dva plačna razreda nižja od osnovne plače delovnega mesta, na katerem je opravljal delo; v primeru pa, da je imel več kot 23 let delovne dobe, pa mu je pripadala osnovna plača, ki je za en plačni razred nižja od osnovne plače delovnega mesta, na katerem je opravljal delo;

- uporaba v primerih, ko področna zakonodaja oziroma posebni zakon določa, da je delo mogoče opravljati na delovnem mestu z nižjo izobrazbo od zahtevane – gre za primere, ko posebni zakon tudi po uveljavitvi ZSPJS dopusti opravljanje dela na delovnem mestu z nižjo stopnjo izobrazbe od zahtevane.

V izogib dodatnim dilemam v zvezi z uporabo 14. člena ZSPJS pa pojasnjujemo, da je razporejanje javnih uslužbencev na delovna mesta, za katera ne izpolnjujejo pogojev (konkretno pogoja ustrezne stopnje izobrazbe) mogoče le, če področni predpis to dopušča. Zakon o delovnih razmerjih[[3]](#footnote-3) (Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722) in [203/20](http://www.uradni-list.si/1/objava.jsp?sop=2020-01-3772) – ZIUPOPDVE: v nadaljevanju: ZDR-1) namreč v 22. členu določa, da mora delavec, ki sklepa pogodbo o zaposlitvi, izpolnjevati predpisane, s kolektivno pogodbo ali splošnim aktom delodajalca določene oziroma s strani delodajalca zahtevane in v skladu s prvim odstavkom 25. člena ZDR-1 objavljene pogoje za opravljanje dela. Kot izjemo od tega pravila ZDR-1 določa sklenitev pogodbe o zaposlitvi za določen čas, do enega leta, v primeru, ko noben od prijavljenih kandidatov ne izpolnjuje pogojev za opravljanje dela. V teh primerih lahko delodajalec z enim od prijavljenih kandidatov, ki izpolnjuje z zakonom ali s podzakonskim aktom določene pogoje, sklene pogodbo o zaposlitvi za določen čas do enega leta, če je taka zaposlitev potrebna zaradi nemotenega opravljanja dela.

Določba 14. člena ZSPJS, ki določa, da se javnemu uslužbencu, ki opravlja delo na delovnem mestu z nižjo izobrazbo od zahtevane, za en ali dva plačna razreda zmanjša osnovna plača (odvisno od dopolnjenih let delovne dobe), torej ne predstavlja pravne podlage za razporejanje javnih uslužbencev na delovna mesta, za katera ne izpolnjujejo pogoja ustrezne stopnje izobrazbe. ZSPJS, kot zakon, ki ureja sistem plač v javnem sektorju, določa le pravila za določanje, obračunavanje in izplačevanje plač, konkretno pravilo za določitev plače v primeru, ko javni uslužbenec ne izpolnjuje pogoja ustrezne stopnje izobrazbe, in ne posega v splošno delovno pravno zakonodajo, ki določa pravila glede izpolnjevanja pogojev za zasedbo delovnih mest.

Če področni predpis (torej konkretni področni predpis, ki velja za javni zavod kateremu svetujete) ne vsebuje posebne določbe, ki bi dopuščala razporejanje javnih uslužbencev na delovna mesta, za katera ne izpolnjujejo pogoja ustrezne stopnje izobrazbe, javnega uslužbenca ni dopustno razporediti na to delovno mesto, ker ne izpolnjuje pogoja ustrezne stopnje izobrazbe.

Prijazen pozdrav,

Peter Pogačar

generalni direktor

1. Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18) [↑](#footnote-ref-1)
2. sodnih odločitev v zvezi z vprašanjem ali je bil 14. člen ZSPJS uporabljiv zgolj ob prehodu na nov plačni sistem je bilo poleg sodbe, ki ste jo navedli več, tudi npr. VDSS sodba Pdp 195/2018 z dne 8. 3. 2018, VDSS sodba Pdp 194/2018 z dne 22. 3. 2018 in VDSS sodba Pdp 196/2018 z dne 12. 4. 2018 [↑](#footnote-ref-2)
3. Zakon o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE in 119/21 – ZČmIS-A) [↑](#footnote-ref-3)